РЕШЕНИЕ НА КОМИСИЯТА
от 10 януари 2011 година
за приемане, съгласно Директива 92/43/ЕИО на Съвета, на четвърти актуализиран списък на териториите от значение за Общността в Средиземноморския биогеографски регион
(нотифицирано под номер C(2010) 9676)
(2011/85/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 92/43/ЕИО на Съвета от 21 май 1992 година за опазване на естествените местообитания и на дивата флора и фауна (1), и по-специално член 4, параграф 2, трета алинея от него,
като има предвид, че:
(1)
Средиземноморският биогеографски регион, разглеждан в член 1, буква в), подточка iii) от Директива 92/43/ЕИО, обхваща териториите на Гърция, Малта и Кипър, в съответствие с член 1 от Протокол № 10 от Акта за присъединяване от 2003 г., и части от териториите на Франция, Италия, Португалия, Испания и, по силата на член 299, параграф 4 от Договора, територията на Гибралтар, за чиито външни отношения е отговорно Обединеното кралство, в съответствие с биогеографската карта, одобрена на 25 април 2005 г. от Комитета, създаден по силата на член 20 от посочената директива, наричан по-долу „Комитет по местообитанията“.
(2)
Необходимо е, в контекста на започналия през 1995 г. процес, да бъде отбелязан допълнителен напредък по отношение на реалното изграждане на мрежата „Натура 2000“, която представлява съществен елемент от опазването на биологичното разнообразие в Съюза.
(3)
Първоначалният списък и първите три актуализирани списъка на териториите от значение за Общността за Средиземноморския биогеографски регион, по смисъла на Директива 92/43/ЕИО, бяха приети с Решения 2006/613/ЕО (2), 2008/335/ЕО (3), 2009/95/ЕО (4) и 2010/45/ЕС (5) на Комисията. Въз основа на член 4, параграф 4 и член 6, параграф 1 от Директива 92/43/ЕИО, съответната държава-членка обозначава териториите, включени в списъка с територии от значение за Общността в Средиземноморския биогеографски регион, като специални области на защита, колкото се може по-бързо, най-късно в рамките на шест години, като установява приоритети за защита и необходимите мерки за защита.
(4)
В контекста на динамично приспособяване на мрежата „Натура 2000“, списъците на териториите от значение за Общността се преразглеждат. Затова е необходимо четвърто актуализиране на списъка на териториите в Средиземноморския регион.
(5)
От една страна, четвъртото актуализиране на списъка на териториите от значение за Общността в Средиземноморския биогеографски регион е необходимо, за да се включат допълнителни територии, които са предложени в периода от 2008 г. насам от държавите-членки като територии от значение за Общността в Средиземноморския биогеографски регион по смисъла на член 1 от Директива 92/43/ЕИО. Задълженията, произтичащи от член 4, параграф 4 и член 6, параграф 1 от Директива 92/43/ЕИО, са приложими във възможно най-кратък срок и в рамките на шест години от приемането на четвъртия актуализиран списък на териториите от значение за Общността в Средиземноморския биогеографски регион.
(6)
От друга страна, четвъртото актуализиране на списъка на териториите от значение за Общността в Средиземноморския биогеографски регион е необходимо, за да бъде отразена всяка промяна в информацията за териториите, представена от държавите-членки след одобряването на първоначалния и на първите три актуализирани списъка на Общността. В този смисъл четвъртият актуализиран списък на териториите от значение за Общността в Средиземноморския биогеографски регион представлява консолидирана версия на списъка на териториите от значение за Общността в Средиземноморския биогеографски регион. Необходимо е обаче да се подчертае, че задълженията, произтичащи от член 4, параграф 4 и член 6, параграф 1 от Директива 92/43/ЕИО, се прилагат във възможно най-кратък срок и в рамките на шест години от приемането на първоначалния или на първите три актуализирани списъка на териториите от значение за Общността в Средиземноморския биогеографски регион, в зависимост от това в кой от списъците съответната територия от значение за Общността е включена за първи път в качеството си на такава.
(7)
По отношение на Средиземноморския биогеографски регион, списъците на предложените територии от значение за Общността по смисъла на член 1 от Директива 92/43/ЕИО са предадени на Комисията в периода между януари 2003 г. и ноември 2009 г. от съответните държави-членки, в съответствие с член 4, параграф 1 от посочената директива.
(8)
Заедно със списъците с предложените територии беше предоставена и информация, отнасяща се конкретно до всяка територия, въз основа на формуляра, изготвен съгласно Решение 97/266/ЕО на Комисията от 18 декември 1996 г. относно формуляра за предоставяне на информация за предложените в рамките на Натура 2000 обекти (6).
(9)
Тази информация включва най-новата и окончателна карта на територията, изпратена от заинтересованата държава-членка, наименованието на територията, нейното географско положение и повърхност, както и данните, получени в резултат от прилагането на критериите, определени в приложение III към Директива 92/43/ЕИО.
(10)
Въз основа на проектосписъка, изготвен от Комисията със съгласието на всяка от заинтересованите държави-членки, който определя също така териториите с приоритетни типове естествени местообитания или с приоритетни видове, следва да се приеме четвърти актуализиран списък на териториите, избрани за територии от значение за Общността в Средиземноморския биогеографски регион.
(11)
Познанието за наличието и разпределението на типовете естествени местообитания и биологичните видове се развива постоянно в резултат на наблюдението съгласно член 11 от Директива 92/43/ЕИО. Следователно, оценката и изборът на територии на равнището на Общността са направени въз основа на най-добрата налична към настоящия момент информация.
(12)
Някои държави-членки не са предложили достатъчно територии, за да изпълнят изискванията на Директива 92/43/ЕИО по отношение на някои типове местообитания и някои биологични видове. За тези биологични видове и типове местообитания, следователно, не може да се направи заключението, че мрежата „Натура 2000“ е завършена. Като се вземе предвид времето, необходимо за получаването на информацията и за постигането на споразумение с държавите-членки, е необходимо да се одобри четвърти актуализиран списък на територии, който трябва да бъде преразглеждан в съответствие с член 4 от Директива 92/43/ЕИО.
(13)
Като се има предвид, че остават непълни данните за съществуването и разпределението на някои от естествените типове местообитания от приложение I и на някои биологични видове от приложение II към Директива 92/43/ЕИО, не може да се направи извод дали мрежата „Натура 2000“ е завършена или незавършена. Списъкът следва да бъде преразгледан, ако е необходимо, в съответствие с член 4 от Директива 92/43/ЕИО.
(14)
С оглед на по-голяма яснота и прозрачност Решение 2010/45/ЕС следва да бъде отменено.
(15)
Предвидените в настоящото решение мерки са в съответствие със становището на Комитета по местообитанията,
ПРИЕ НАСТОЯЩОТО РЕШЕНИЕ:
Член 1
Четвъртият актуализиран списък на териториите от значение за Общността в Средиземноморския биогеографски регион в съответствие с член 4, параграф 2, трета алинея от Директива 92/43/ЕИО е представен в приложението към настоящото решение.
Член 2
Решение 2010/45/ЕС се отменя.
Член 3
Адресати на настоящото решение са държавите-членки.
Съставено в Брюксел на 10 януари 2011 година.